Thor Möger Pedersen (SF), 2012-05-22:
Liberal Alliance mener, at registreringsafgiften gør biler urimelig dyre.
Liberal Alliance angiver også i bemærkningerne til forslaget, at de høje bilafgifter øger tilskyndelsen til at fraflytte Danmark, og at indtægterne fra de samlede bilafgifter er højere end de statslige og kommunale udgifter til de danske veje.
Jeg vil gerne slå fast, at bilafgifterne er en del af det skatte- og afgiftssystem, som vi har valgt at have i Danmark, og bilejerne er en del af det danske velfærdssamfund, som afgifterne bidrager til at finansiere.
Indtægterne fra bilafgifterne er ikke afsat til et formål alene, og jeg synes derfor ikke, at det er relevant at sammenligne de offentlige udgifter til de danske veje med indtægterne fra bilafgifterne.
Jeg synes dog, at det er helt rimeligt – og det er vigtigt at slå fast – at de danske bilister bl.a. bidrager til finansieringen af vejene, men jo også bidrager f.eks. til finansieringen af den kollektive transport.
Jeg synes også, at det er rimeligt, at de er med til at betale for de omkostninger for miljøet, klimaet og sundheden, som bilkørsel fører med sig.
Bilkørslen fører jo som bekendt til udledning af CO2, luftforurening, støj og trængsel.
Det er rigtigt, at registreringsafgiften i Danmark er høj, men det er også rigtigt, at den høje afgift bidrager til færre og mindre biler.
Det kommer klimaet, miljøet og sundheden til gode.
Jeg stiller mig derfor også tvivlende over for, at en afskaffelse af registreringsafgiften skulle gavne miljøet, sådan som Liberal Alliance postulerer.
Liberal Alliance mener, at den høje registreringsafgift er uhensigtsmæssig set ud fra et miljøperspektiv, da den mindsker tilskyndelsen til at købe en ny bil, som forurener mindre.
Jeg vil dog tillade mig at forvente, at en afskaffelse af registreringsafgiften vil føre til flere biler og til større biler, og det vil så føre til en øget forurening og en øget udledning af CO2.
Afskaffelse af registreringsafgiften vil også føre til væsentlige fald i priserne på de eksisterende biler.
Der er eksempelvis nogle, som har lån i bilen, og jeg ved ikke, hvordan Liberal Alliance har tænkt sig at håndtere den problemstilling, men det kan debatten forhåbentlig gøre os klogere på.
Liberal Alliance angiver også i bemærkningerne til forslaget, at forslaget medfører et umiddelbart provenutab på 13,14 mia. kr. årligt.
Det er et stort tal, og det svarer til indtægterne fra registreringsafgiften i 2010.
Indtægterne fra registreringsafgiften i 2010 er dog et underkantsskøn for provenutabet ved en afskaffelse.
Det skyldes, at den udskudte betaling af registreringsafgift for leasingbiler ikke er regnet med i det tal, som Liberal Alliance fremkommer med.
Det reelle varige provenutab er derfor snarere mellem 15 og 20 mia. kr. årligt ved en afskaffelse af registreringsafgiften
Liberal Alliance angiver ikke i deres beslutningsforslag, hvordan de vil finansiere dette betydelige varige provenutab.
Det er en tendens, som vi ser i flere af de beslutningsforslag, vi behandler i dag.
Vi mener i regeringen, at det er økonomisk uansvarligt at gennemføre et ufinansieret forslag med så store indtægtstab til følge.
Det skal jo også ses i lyset af, at Danmark står i en svær økonomisk situation, og i den kontekst mener jeg faktisk, at det er ganske uansvarligt at fremme et forslag, der medfører så betydelige provenutab uden at bekymre sig om at finansiere det.
Jeg er enig med Liberal Alliance så langt, at bilafgifterne i endnu højere grad end i dag bør understøtte klima og miljø.
Det er sådan set også baggrunden for, at regeringen vil gøre det billigere at købe en energirigtig bil.
Vi vil fremme biler, som forurener mindre, og til at virkeliggøre den ambition vil regeringen fremlægge en provenuneutral reform af bilafgifterne.
Det vil formentlig være en mere fremkommelig vej og en mere økonomisk ansvarlig vej end den af Liberal Alliance foreslåede.